# ஓமனா மற்றும் மாஸ்கோ கோபாலகிருஷ்ணன்



**ஓமனா** (பாரதி அம்மா) (*Omana (Bharathi Amma*) (1936-2003) மற்றும் "மாஸ்கோ" **கோபாலகிருஷ்ணன் (கே. கோபாலகிருஷ்ணன் நாயர்** ("Moscow" Gopalakrishnan (K. Gopalakrishnan Nayar ) இவர்கள் இருவரும் உருசிய புத்தகங்களை மலையாள மொழியில் மொழிபெயர்த்ததற்காக அறியப்படும் பிரபலமான இந்திய கணவன்-மனைவி இரட்டையர்கள் ஆவர். இவர்களின் மொழிபெயர்ப்புகள் சில நேரங்களில் 20 ஆம் நூற்றாண்டின் பிற்பகுதியில் வெளியிடப்பட்ட மலையாளத்தில் சிறுவர் இலக்கியத்தின் சிறந்த எடுத்துக்காட்டுகளாகக் கருதப்படுகின்றன. உருசிய இலக்கியத்தை கேரளாவிற்கு அறிமுகப்படுத்திய இத்தம்பதியினர், கிட்டத்தட்ட 200 புத்தகங்களை மலையாளத்தில் எளிய உரைநடை மற்றும் சொற்பொழிவுடன் மொழிபெயர்த்தனர்.  

## ஆரம்ப காலம்
ஓமனா மற்றும் கே. கோபாலகிருஷ்ணன் இருவரும் புது தில்லியில் உள்ள சோவியத் தகவல் மையத்தின் ஊழியர்களாக இருந்தனர். ஆலுவாவைச் சேர்ந்த கே. கோபாலகிருஷ்ணன், 1950களின் பிற்பகுதியில் இந்தியப் பொதுவுடைமைக் கட்சியில் உறுப்பினராக இருந்தார். உள்ளாட்சித் தேர்தல்களில் தீவிரமாக இருந்தார். மேலும் சிலகாலத்திற்கு உள்ளூர் வட்டக் குழுவின் செயலாளராக இருந்தார். இவர் எஸ். எஃப் இதழின் ஆசிரியராக இருந்தார். பின்னர், சோவியத் தகவல் மையத்தில் சோவியத் ஒன்றியத்தின் செய்தி மற்றும் பார்வைகள் நிறுவனத்தில் சேர்ந்தார். கோபாலகிருஷ்ணன் இறுதியில் சோவியத் ஒன்றிய தகவல் துறையில் *சோவியத் ரிவியூ டைஜெஸ்ட்* என்ற இதழின் இணை ஆசிரியராகவும் ஆனார்.  

## சோவியத் ஒன்றிய வாழ்க்கை
1966 ஆம் ஆண்டில், சோவியத் அரசாங்கம் உருசிய எழுத்துக்களை மலையாளத்தில் வெளியிட முடிவு செய்தது. மேலும் தம்பதியினர் மாஸ்கோவிலுள்ள உள்ள புரோகிரஸ் பிரிண்டர்ஸ் என்ற அச்சு நிறுவனத்தால் இரண்டு ஆண்டுத் திட்டத்திற்காக அழைக்கப்பட்டனர். அதில் ஒரு மலையாள பிரிவு அமைக்கப்பட்டு, உருசியப் படைப்புகளை மலையாளத்தில் மொழிபெயர்க்க இவர்கள் நியமிக்கப்பட்டனர். இவர்கள் தங்கள் இரண்டு குழந்தைகளுடன், மாஸ்கோவுக்குச் சென்று (1966), ஆங்கிலத்தில் மொழிபெயர்க்கப்பட்ட உருசியப் படைப்புகளை மொழிபெயர்க்கத் தொடங்கினர். இவர்களால் மொழிபெயர்க்கப்பட்ட உருசியப் படைப்புகளில் முதல் படைப்பு இங்கிலாந்திலிருந்து உருசியாவில் வெளியாகும் ஒரு பத்திரிகையில் வெளியிடப்பட்டது. இந்த காலகட்டத்தில் குழந்தைகளுக்கானப் புத்தகங்களை வெளியிடுவதில் புரோகிரஸ் பிரிண்டர்ஸ் நிறுவனம் ஈடுபட்டிருந்தது. இவர்களுக்கு உருசிய மொழியில் தேர்ச்சியைப் பெற மரியா புல்யகோவா என்ற ஆசிரியர் நியமிக்கப்பட்டார். பின்னர், புனைகதைப் படைப்புகளை வெளியிடுவதற்காகவும், மலையாளத்தில் மொழிபெயர்ப்புகளை வெளியிடுவதற்காகவும் புரோகிரஸ் பப்ளிஷர்ஸ் தம்பதியினருடன் சேர்ந்து ராதுகா பிரிவை அமைத்தது.  

## பிற்கால வாழ்க்கை
25 ஆண்டுகளாக, குடும்பம் மாஸ்கோவில் வசித்து வந்தது. மேலும் புனைகதை, நாட்டுப்புறக் கதைகள், பொதுவுடமை மற்றும் பிரச்சாரப் பொருட்கள் அடங்கிய ஏராளமான உருசிய இலக்கியங்களை மலையாளத்தில் மொழிபெயர்த்தது. இந்த இணை 1991 இல் இந்தியா திரும்பியது. கோபாலகிருஷ்ணன் இறக்கும் வரை, தனது முயற்சிகளுக்காக உருசிய அரசாங்கத்திடமிருந்து ஓய்வூதியம் பெற்றார். ஓமனா 2003 ஆம் ஆண்டிலும், கே. கோபாலகிருஷ்ணன் 2011 ஆம் ஆண்டு பிப்ரவரி மாதம் திருவனந்தபுரத்திலும் இறந்தனர். இவர்களுக்கு ஒரு மகளும் ஒரு மகனும் உள்ளனர்.  

## மொழிபெயர்ப்புகள்
ஓமனா மற்றும் கோபாலகிருஷ்ணன் ஆகியோரால் மொழிபெயர்க்கப்பட்ட உருசியப் புத்தகங்கள் மலையாளத்தில் பிரபாத் புத்தக வெளியீட்டு நிறுவனத்தால் வெளியிடப்பட்டன.  

கார்ல் மார்க்சு, பிரெட்ரிக் எங்கெல்சு மற்றும் விளாதிமிர் லெனின் ஆகியோரின் 62 படைப்புகள், 25 அரசியல் படைப்புகள், அறிவியல் குறித்த நான்கு படைப்புகள், புனைகதை குறித்த 19 புத்தகங்கள் மற்றும் 26 சிறுவர் இலக்கியக் படைப்புகள் உட்பட சுமார் 80 படைப்புகளை கோபாலகிருஷ்ணன் மலையாளத்தில் மொழிபெயர்த்தார்.  
- மாக்சிம் கார்க்கி எழுதிய தாய்
- மாக்சிம் காக்ர்கியின் சுயசரிதை
- லியோ டால்ஸ்டாய் எழுதிய உயிர்த்தெழுதல்
- *வெண்ணிற இரவுகள்*-பியோதர் தஸ்தயெவ்ஸ்கி
- ஆன்டன் செக்கோவ்வின் புத்தகங்கள்

ஓமனா கோபாலகிருஷ்ணன் 40 சிறுவர் புத்தகங்களையும் 16 புனைகதைகளையும் மொழிபெயர்த்துள்ளார்.  

- *எறும்பு மற்றும் விண்வெளி வீரர்*
- *வெள்ளை மான்*
- லியோ டால்ஸ்டாய் எழுதிய *அன்னா கரேனினா* (வெளியிடப்படவில்லை.